Justin Ștefan, secretar general LPF, a intrat în direct și a confirmat exclusivitatea FANATIK. Dinamo București și UTA Arad ar putea să joace cu copii în tribune în meciurile disputate pe teren propriu.
"Există o dispoziție regulamentară care spune că se poate juca cu copii, în condițiile în care un adult însoțește un grup de 10 copii. Am vorbit cu colegii mei de la LPF, i-am rugat să ia legătura cu reprezentanții clubului Dinamo și UTA să vedem ce își doresc mai departe.
În funcție de ce își doresc ca organizatori le vom acorda tot sprijinul în condiții regulamentare", a spus Justin Ștefan la FANATIK SUPERLIGA.
Suporterii de la Dinamo București sunt interziși pe stadion pentru următoarele patru etape din play-out, însă "câinii roșii" au primit și o veste bună. Dragoș Sterpu, fost lider DDB Spania, dezvăluie că femeile și copiii vor avea acces pe stadion la partida cu Petrolul Ploiești.
Dinamo București – Petrolul Ploiești se va juca cu spectatori în tribune, chiar și după verdictul dur al Comisiei de Disciplină. Din informațiile FANATIK, LPF a acceptat cererea "câinilor roșii", iar următoarea partida de pe teren propriu se va juca cu copii în tribune.
"Dinamo va juca cu spectatori meciul de luni și îți spun și de ce. Aseară l-am sunat pe Justin Ștefan și l-am întrebat ce se poate face ca măcar femeile și copiii să intre pe stadion. Am vorbit în această dimineață cu Justin Ștefan, a luat legătura cu juristul LPF. Este articolul 23 din regulamentul disciplinar și există posibilitatea ca luni pe stadion să intre femei și copii.
L-am sunat reprezentând o grupare de suporteri dinamoviști și a fost o discuție despre această posibilitate, nu a fost o consultanță. Personal am încercat să îl sun pe Andrei Nicolescu, nu mi-a răspuns. Noi ca grupare de suporteri nu putem să intervenim, trebuie să vină o scrisoare din partea clubului Dinamo.
Clubul Dinamo trebuie să solicite LPF în virtutea articolului 23 și în momentul acela va fi permis accesul femeilor și copiilor pe stadion. Legea se judecă în litera și spiritul ei, iar la Dinamo a fost doar litera, spiritul s-a uitat.
Dacă nu erau lăsați pe teren probabil că nu se bătea nimeni. Se poate face o solicitare, iar pe teren să intre copii. Vor fi 5.o00 de copii și femei pe stadion cu Petrolul", a spus Dragoș Sterpu.
Au curs reacțiile în platoul FANATIK SUPERLIGA după suspendarea primită de Dinamo București și UTA Arad. Robert Niță are un semnal de alarmă pentru "câinii roșii", care pot retrograda din SuperLiga fără sprijinul suporterilor.
"În primul rând, greșeala este a celor de la Dinamo, pentru că s-a scris pe site-urile de suporteri cu o săptămână înainte că vor veni fanii celor de la CSA ca să îi ajute pe cei de la UTA. Să fii suporter CSA și să cânți imnul lui UTA Arad nu mi se pare OK.
Având toate aceste informații și cu sprijinul jandarmeriei puteau să rezolve această problemă foarte simplu. În sectorul rezervat oaspeților, unde responsabilitatea este a clubului oaspete și a organizatorului, se intră decât cu buletin de Arad. Te prezentai cu biletul și buletinul. S-a mai întâmplat.
E un risc foarte mare pentru Dinamo, care poate retrograda. E o echipă cu mulți suporteri, așa cum e și la Arad. Dar nu poți să faci asemenea greșeli și să ne arunci în față drepturile TV, interesul publicului, că de ce să sufere tot publicul pentru niște cazuri izolate", a spus Robert Niță la FANATIK SUPERLIGA, emisiune în direct de la ora 10:30, pe FANATIK.RO, în fiecare zi de luni, marți și vineri.